user
FACA TEKNOOLAJIYADDA.?


assistant
FACA TEKNOOLAJIYADDA.

Aadamuhu waxa uu u isticmaalaa baraha teknoolajiyadeed (farsamaati) si uu ugu fududeysto hawlihiisa nololeed ee maalinlaha ah. Sidaa daraadeed, teknoolajiyaddu waxa ay noqotay mid dhinac walba noloshiisa muhiim uga ah.

Baraha farsamaati waxa ka mid ah internetka oo loo isticmaalo in xogo la isku dhaafsado, lkn internetku waxa uu qofka dhaxalsiiyaa kelinimo ay keento qabatimadda adeegsiga internetka. Intaas waxa dheer oo internetku keenaa, in qofku uu ka siibto waaqica nololeed, isla markaana ay dabargo'aan xidhiidhadii ka dhaxeeyay qofka iyo qoyskiisa.

Tobankii sano ee ugu danbeeyay waxa soo awaalbaxay oo hanaqaaday jiil ka geddisan jiilashii ka horeeyay, marka laga eegayo jiil walba saameynta taagantiisa iyo aayatiinkiisa danbe.

Waxa ay caddeeyeen daraasado dhawr ahi, in fahanka iyo doonitaanka jiilkan la khalad jiheeyay.

Waxa ay isku raaceen daraasado badani, in isticmaalka aan isu dheelliga tirneyn ee internetku uu keeno qabatin xad'dhaafa.

Seynisyahanad reer-mareykan ah oo cilminafsiga ku takhasustay oo la yidhaahdo KAMPRY YANG, laguna tiriyo dhakhaatiirtii cilminafsiga ugu horeeyay ee dersa qaababka loo la qabatimo internetka ayaa sheegtay, in haddii la isticmaalo mareegta internetka in ka badan 38 saacadood toddobaadkii, ama shan saacadood maalinkii in uu keeno qabatin, isla markaana qofka isticmaalaya ay dhaxalsiiso natiijo halis ah oo aan u wacneyn noloshiisa.

Waxa ay diktooraddu bayaamisay waxyaabaha keena qabatinka internetka, waxa ayna ku soo ururisay dhowr sababood oo waaweyn, kuwaas oo kala ah:

1. Internetku maadaama uu yahay wax innaga dahsoon oo aynu ka raacdeynno xogo kala duwan, waxa uu innagu sababaa in aynu helno shucuur xad'dhaaf ah, oo qofku moodo in uu isagu wax maamulayo.

2. In qofku uu aad u adeegsado internetka maadaama uu yahay wax marwalba la helayo, ayna ka buuxaan waxyaabo maad iyo madadaallo leh oo qofku uu raaxo ku dareemayo, ayna udheer tahay in internetku uu yahay bar laga helo raynrayn oo meel walba laga helayo. Waxa ay taasi qofka ku keentaa in uu ka mudhuxsado xaqiiqada waaqica ah oo uu galo nolol khayaali ah.

3. Qofku marka uu in badan qabatimo adeegsiga internetka, waxa ka lunta kalsoonida, waxa uuna ka qaloodaa la macaamilka iyo soo dhexgalista bulshada.

4. Qabatinka internetku waxa uu keenaa in uu qofku metelo qofnimo khiyaali ah oo uu ka helo internetka dhexdiisa, taas oo usawirta in uu helayo  waxyaabihii noloshiisa caadiga aheyd ka dhinaa.

Calaamadaha ugu waaweyn ee lagu aqoonsado qofka qabatimay internetku, waa inuu dayaco waajibkiisii bulsheed, qoyseed iyo kiisii shaqeed, isticmaalka internetka awgii.

Ka sii daran'e, iskaba daa in qofka qabatimaa uu dhaado xilli wakhtigu uu dhaafay'e, waxa uu walwal iyo walbahaar daran dareemaa marka uu internetku ka go'o, waxa uu gaadhaa heer uu buufis qaado, tanina waxa ay timaaddaa marka qabatinku uu xadhkaha goosto.

Daraasadihii ugu muhiim sanaa ee dhowaanahan laga sameeyay waddamada carbeed waxa ka mid ah, daraasadihii ay sameeyeen shirkadaha Booz & Co iyo Google. Waxa ka qeybqaatay daraasaddan saddex kun oo dadka isticmaala internetka ah oo ku kala sugan sagaal dowladood oo ay kamid yihiin Sucuudiga, Imaaraadka, Qatar, Kuweyt, Masar, Baxreyn, Jasaa'ir (Algeria), Lubnaan iyo Urdun, da'dooduna ay u dhaxeyso 15 jir ilaa 35 jir, loona yaqaano faca qabatimay Elektarooniga ee carbeed.

Facani waxa uu u kordhayaa si xawli ah, waddamada carbeed, sanadkiiba facani waxa uu kordhaa xaddi ah 11%, oo marka la barbardhigo korodhka dunida oo dhan noqonaya 7%.

Qodob muhiim ah oo ka mid ah natiijooyinkii daraasaddaas ayaa tibaaxaya, in 83% ay si maalinle ah u isticmaalaan internetka.
40% kamid ah dadkaasi, ugu yaraan shan saacadood bay isticmaalaan internetka maalintii. 61% afartankaas kasii mid ahina, waxa ay baraha bulshada isticmaalaan wax ka badan laba saacadood.

87% waxa ay internetka ka doorbidaan daawashada telifishanka. 80% kamid ah dhalinyarada waxa ugu horeeya ee ay qabtaan marka ay hurdada ka kacaan waa in ay furaan taleefanadooda, waxa ayna u heystaan kuwani haddii taleefanku uu kalumo in ay dhacday hoog iyo haydaaro.

Waxa daraasaduhu caddeeyeen in jiilkani uu saameyn ku sii yeeshay dhinacyo kala duwan oo nolosha ah, sida: bulshada, diinta, waxbarashada iyo danta guudba. 44% kamid ahi waxa ay xaqiijiyeen in ay asxaabtooda si toos ah wakhti kooban ula kulmaan, se ay baraha bulshada muddo aad u dheer kala xidhiidhi karayaan. 

Ma aha wax lala yaabo, oo baraha bulshada ayaa noqday suuq uu maalinkaas oo dhan qofku dhex joogi karo, waxyaabo kala geddisan oo lagu soo bandhigana uu ka heli karo, qofkuna in uu ku dhexnoolaado uu jecleysanayo.

Balse haddana dhanka diinta, saameyn badan oo togan ayuu internetku yeeshay, oo badiba baaqsidayaasha diimeed (culimada diinta ) ee waayahani baro rasmi ah ayey sameysteen taas oo la isku wada raacay in ogaalka diimeed ee bulshada ay kor uqaadday.
Iyada oo haddana dhanka kale isu furan fekradeed uu dhacay, in badanna ay tuhun iyo xog qush qush u horseedday bulshada, haddana saaxadda loollanku wey oogan tahay.

Dhanka dowladeedna saameyn ugub ayey ku keeneen barahaas bulshada ee baahay, oo waxa ay dalalkii ku qasbanaadeen in ay la jaanqaadaan bulshadoodaas dhanka internetka uga dheereysay, taas oo dowladdii gelisay dib u-cusbooneysiin.

Dhanka wax barashada, waxa uu internetku ku yeeshay....

Buuga Jiraalkey 1.